RO Jurnalul Oficial al Uniunii Europene C 170/10

Aviz de deschidere a unei reexaminări intermediare parțiale a măsurilor antidumping care se aplică importurilor de clorură de potasiu originare, între altele, din Rusia

2011/C 170/07

Comisia Europeană (denumită în continuare „Comisia”) a primit o cerere de reexaminare intermediară parțială în conformitate cu articolul 11 alineatul (3) din Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”).

1. Cererea de reexaminare

Cererea a fost depusă de doi producători-exportatori de clorură de potasiu originari din Rusia, JSC Uralkali și JSC Silvinit (denumiți în continuare „solicitanții”).

Reexaminarea este limitată ca domeniu de aplicare la examinarea formei și nivelului măsurilor pentru solicitanți în cadrul noii lor structuri corporative.

2. Produsul

Produsul reexaminat este clorura de potasiu care se încadrează în prezent în codurile NC 3104 20 10, 3104 20 50, 3104 20 90 și amestecurile speciale (de exemplu clorura de potasiu cu elemente fertilizante adiționale, cu un conținut de potasiu evaluat ca K2O, în greutate egală sau care depășește 35 %, dar nu depășește 62 % din produsul anhidru uscat) care se încadrează în prezent în codurile NC ex 3105 20 00, ex 3105 60 00, ex 3105 90 91, ex 3105 90 99, originare din Rusia (denumite în continuare „produsul în cauză”).

3. Măsurile existente

Măsurile în vigoare în prezent sunt o taxă antidumping definitivă impusă prin Regulamentul (CE) nr. 1050/2006 al Consiliului (2) privind importurile de clorură de potasiu originară, între altele, din Rusia și angajamente din partea JSC Silvinit și JSC Uralkali acceptate prin Decizia 2005/802/CE a Comisiei (3), astfel cum au fost modificate prin Decizia 2006/557/CE a Comisiei din 8 august 2006 (4).

4. Motivele reexaminării

Cererea formulată în temeiul articolului 11 alineatul (3) se bazează pe elemente de probă prima facie furnizate de solicitanți conform cărora, în ceea ce privește dumpingul, circumstanțele pe baza cărora au fost instituite măsurile existente s-au modificat și aceste modificări sunt durabile.

Solicitanții au furnizat elemente de probă prima facie care arată că, la 17 mai 2011, Uralkali JSC a fuzionat cu Silvinit JSC, care a încetat să existe ca entitate juridică separată. Pe această bază, se pare că măsurile individuale în vigoare pentru Silvinit JSC și Uralkali JSC nu mai sunt adecvate și că ar trebui să se inițieze o reexaminare pentru a stabili o singură măsură pentru noua societate comună.

5. Procedura de determinare a dumpingului

(a) Context general

Întrucât a stabilit, în urma consultării Comitetului consultativ, că există suficiente elemente de probă pentru a justifica deschiderea unei reexaminări intermediare parțiale, Comisia deschide, prin prezentul aviz, o reexaminare în conformitate cu articolul 11 alineatul (3) din regulamentul de bază.

Ancheta va evalua necesitatea de a continua, de a înlătura sau de a modifica măsurile în vigoare privind Silvinit JSC și Uralkali JSC ca urmare a noii structuri a societății. Această evaluare va fi realizată pe baza datelor colectate pe parcursul perioadei de anchetă care a condus la impunerea măsurilor în vigoare.

În cazul în care se constată că măsurile ar trebui înlăturate sau modificate în ceea ce privește societățile implicate în această reexaminare ca urmare a noii structuri a societății, poate fi necesar să se modifice valoarea dreptului aplicat în prezent importurilor produsului în cauză provenind de la alți producători-exportatori, în conformitate cu articolul 3 alineatul (2) din Regulamentul (CE) nr. 1050/2006.

(b) Colectarea informațiilor și desfășurarea audierilor

Toate părțile interesate sunt invitate să își prezinte punctele de vedere, să comunice informații și să aducă elemente de probă pentru susținerea lor. Aceste informații, precum și elementele de probă care le susțin, trebuie să parvină Comisiei în termenul prevăzut la punctul 6 litera (a).

În plus, Comisia poate audia părțile interesate, cu condiția ca acestea să formuleze o cerere din care să reiasă că există motive speciale pentru care ar trebui să fie audiate. Această cerere trebuie înaintată în termenul prevăzut la punctul 6 litera (b).

6. Termenele

(a) Pentru părți, în vederea prezentării și pentru transmiterea de informații

Pentru ca demersurile să fie luate în considerare în timpul anchetei, toate părțile interesate trebuie să se prezinte, contactând Comisia, și, în lipsa unei prevederi contrare, să își prezinte punctele de vedere și să transmită informații în termen de 37 de zile de la data publicării prezentului aviz în Jurnalul Oficial al Uniunii Europene. Se atrage atenția asupra faptului că exercitarea majorității drepturilor procedurale prevăzute în regulamentul de bază depinde de respectarea termenului de către părți pentru a se face cunoscute.

(b) Audierile

Toate părțile interesate pot, de asemenea, să solicite audierea de către Comisie în același termen de 37 de zile.

7. Observațiile scrise și corespondența

Toate observațiile și cererile părților interesate trebuie prezentate în scris (nu în format electronic, sub rezerva unor dispoziții contrare) și trebuie să menționeze numele, adresa, adresa de e-mail, numărul de telefon și numărul de fax ale părților interesate. Toate observațiile prezentate în scris și corespondența părților interesate, furnizate cu titlu confidențial, trebuie să poarte mențiunea „Limited” („Acces limitat”) (5) și să fie însoțite, în conformitate cu articolul 19 alineatul (2) din regulamentul de bază, de o versiune neconfidențială purtând mențiunea „For inspection by interested parties” („Pentru consultare de către părțile interesate”).

Adresa Comisiei pentru corespondență este următoarea:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22956505

8. Lipsa de cooperare

În cazul în care o parte interesată nu permite accesul la informații sau nu le furnizează în termenele prevăzute sau obstrucționează în mod semnificativ ancheta, se pot stabili, pe baza datelor disponibile, concluzii pozitive sau negative, în conformitate cu articolul 18 din regulamentul de bază.

În cazul în care se constată că o parte interesată a furnizat informații false sau înșelătoare, informațiile nu sunt luate în considerare și se pot utiliza datele disponibile, în conformitate cu articolul 18 din regulamentul de bază. În cazul în care o parte interesată nu cooperează sau cooperează doar parțial și se utilizează datele disponibile, este posibil ca situația care rezultă să fie mai puțin favorabilă acelei părți decât în cazul în care aceasta ar fi cooperat.

9. Calendarul anchetei

În conformitate cu articolul 11 alineatul (5) din regulamentul de bază, ancheta se încheie în termen de 15 luni de la data publicării prezentului aviz în Jurnalul Oficial al Uniunii Europene.

10. Prelucrarea datelor cu caracter personal

Se menționează faptul că toate datele cu caracter personal colectate pe parcursul prezentei anchete vor fi utilizate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (6).

11. Consilierul-auditor

De asemenea, trebuie menționat faptul că, în cazul în care părțile interesate consideră că întâmpină dificultăți în exercitarea dreptului la apărare, acestea pot solicita intervenția consilierului-auditor din cadrul Direcției Generale Comerț. Consilierul-auditor acționează în calitate de intermediar între părțile interesate și serviciile Comisiei, oferind, acolo unde este necesar, mediere privind aspectele procedurale care aduc atingere apărării intereselor părților respective în cadrul prezentei proceduri, în special cu privire la aspecte legate de accesul la dosar, confidențialitate, prelungirea termenelor și tratarea opiniilor exprimate în scris și/sau oral. Pentru mai multe informații și detalii de contact, părțile interesate sunt rugate să consulte paginile de internet de pe site-ul Direcției Generale Comerț dedicate consilierului-auditor (http://ec.europa.eu/trade).

(1) JO L 343, 22.12.2009, p. 51.

(2) JO L 191, 12.7.2006, p. 1.

(3) JO L 302, 19.11.2005, p. 79.

(4) JO L 218, 9.8.2006, p. 22.

(5) Aceasta înseamnă că documentul este destinat exclusiv utilizării interne. Documentul este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Acesta este un document confidențial în temeiul articolului 19 din regulamentul de bază și în temeiul articolului 6 din Acordul OMC privind punerea în aplicare a articolului VI din GATT 1994 (Acordul antidumping).

(6) JO L 8, 12.1.2001, p. 1.